CELEX: 62015CN0156
Language: da
Date: 2015-04-01 00:00:00
Title: Sag C-156/15: Anmodning om præjudiciel afgørelse indgivet af Augstākā tiesa (Letland) den 1. april 2015 — SIA »Private Equity Insurance Group« mod AS »Swedbank«

15.6.2015   
            
            
               DA
            
            
               Den Europæiske Unions Tidende
            
            
               C 198/24
            
         Anmodning om præjudiciel afgørelse indgivet af Augstākā tiesa (Letland) den 1. april 2015 — SIA »Private Equity Insurance Group« mod AS »Swedbank«
   (Sag C-156/15)
   (2015/C 198/32)
   Processprog: lettisk
   
      Den forelæggende ret
   
   Augstākā tiesa
   
      Parter i hovedsagen
   
   
      Sagsøger: SIA »Private Equity Insurance Group«
   
      Sagsøgt: AS »Swedbank«
   
      Præjudicielle spørgsmål
   
   
               1)
            
            
               Skal bestemmelserne i artikel 4 i direktiv 2002/47/EF om realisering af finansiel sikkerhed (1), henset til første og fjerde betragtning til direktivet, fortolkes således, at disse bestemmelser alene finder anvendelse på konti, der anvendes ved afregning i forbindelse med værdipapirafviklingssystemer, eller således at de også finder anvendelse på enhver konto, der er åbnet i en bank, herunder en anfordringskonto, der ikke anvendes ved afregning af værdipapirtransaktioner?
            
         
               2)
            
            
               Skal bestemmelserne i artikel 3 og 8 i direktiv 2002/47/EF, henset til tredje og femte betragtning til direktivet, fortolkes således, at direktivets formål er at sikre en for kreditinstitutter særlig gunstig fortrinsbehandling i tilfælde af deres kunders insolvens, navnlig i forhold til disse kunders øvrige kreditorer, såsom ansatte, med hensyn til deres lønkrav, staten, med hensyn til skattemæssige krav, og øvrige sikrede kreditorer, hvis fordringer er sikret ved sikkerhedsstillelser, der er beskyttet af den offentlige troværdighed i form af registrering i et offentligt register?
            
         
               3)
            
            
               Skal artikel 1, stk. 2, litra e), i direktiv 2002/47/EF forstås således, at det er et instrument til minimumsharmonisering eller fuld harmonisering, dvs. skal den fortolkes således, at medlemsstaterne har mulighed for at anvende denne bestemmelse på personer, der udtrykkeligt falder uden for direktivets anvendelsesområde?
            
         
               4)
            
            
               Er artikel 1, stk. 2, litra e), i direktiv 2002/47/EF direkte anvendelig?
            
         
               5)
            
            
               Kan fortolkningen af direktiv 2002/47/EF anvendes til at gøre et som det i hovedsagen omhandlede vilkår om finansiel sikkerhedsstillelse i form af pantsætning, der er baseret på national ret, ugyldigt, såfremt formålet med og anvendelsesområdet for dette direktiv er mere begrænset end det faktiske formål med og anvendelsesområde for den nationale lov, som er vedtaget til med henblik på gennemførelse af direktivet?
            
         
      (1)  Europa-Parlamentets og Rådets direktiv 2002/47/EF af 6.5.2002 om aftaler om finansiel sikkerhedsstillelse (EFT L 168, s. 43).